कुल मिलाकर निगम के खाते में बीते सालों में कोई बड़ी उपलब्धि दर्ज नहीं है। हां तमाम घपले घोटालों को लेकर निगम जरूर चर्चा में रहा। बहरहाल तमाम नाकामियों के बीच हो सकता है कि विनोद चमोली के पास गिनाने के लिये बड़ी उपलब्धियां हों । मसलन वह शहर में बने और बन रहे फ्लाईओवरों को ही अपनी उपलब्धि बता दें । यह भी संभव हैं कि वह शहर के तमाम बेतरतीब चौराहों को भी अपनी उपलब्धियों की फेहरिस्त में शामिल कर दें । पंद्रह साल में बामुश्किल तैयार हुए एक मात्र सोलिड वेस्ट मैनेजमेंट प्लांट को बड़ी उपलब्धि के तौर पर सामने रखें । उपलब्धियों की फेहरिस्त के नाम पर राजनेताओं की ओर कुछ भी संभव है । वाकई अगर ऐसा है तो फिर पूरे शहर की मौजूदा बदहाली का जिम्मेदार भी पूरी तरह उन्हें ही ठहराया जाना चाहिए । जेएनएनयूआरएम योजना में शहर के लिये बेहतर योजनाएं तैयार नहीं कर पाने और एडीबी की योजनाओं को सही से धरातल पर न उतार पाने की जिम्मेदारी भी उन्हीं को लेनी चाहिए। स्मार्ट सिटी योजना में बार बार फेल होने और अभी तक योजना शुरू न होने का अपयश भी उन्ही के खाते में जाना चाहिए। हालांकि यह तर्क संगत नहीं है क्योंकि बड़ी योजनाओं का जिम्मेदार अकेले निगम को नहीं ठहराया जा सकता । जहां तक सवाल विनोद चमोली का है तो वह राज्य आंदोलन की पृष्ठभूमि से निकले राजनेता हैं इसलिये उनसे उम्मीदें और अपेक्षाएं भी अधिक हैं।लेकिन यह भी सच्चाई है कि देहरादून शहर की उम्मीदों पर वह खरा नहीं उतर पाए। दूसरे नेताओं की तरह उनकी चिंता भी शहर के बजाय सियासी गणित और वोट बैंक पर ही रही ।